ጠቅላይ ሚኒስትር ኃይለማርያም ደሳለኝ ዴር ሱልጣንን ጎበኙ
ጠቅላይ ሚኒስትር ኃይለማርያም ደሳለኝና በእርሳቸው የተመራው የልዑካን ቡድን የኢትዮጵያ ገዳማት የሚገኙባትን  የኢየሩሳሌም ከተማ ጎበኙ።ልዑካኑ የኢትዮጵያ መነኮሳት የሚገኙባቸውን ገዳማት፣ ዴር ሱልጣንን፣ የኢየሩሳሌምን ቅድስት ስፍራዎች እንዲሁም ጎልጎታን በመጎብኘት ኢትዮጵያውያን መነኮሳት ያሉበትን ሁኔታ ተመልክተዋል።በልዑካን ቡድኑ የተጎበኙት ታሪካዊና ሃይማኖታዊ ስፍራዎች ኢትዮጵያና እስራኤል ከጥንት የጀመረ ጠንካራ ግንኙነት እንዳላቸው ያረጋግጣሉ።የኢትዮጵያ ኦርቶዶክስ ተዋህዶ ቤተ ክርስቲያን እንደምትገልፀው፤ በጥንታዊት ኢየሩሳሌም ቅጥር ሚገኘው ዴር ሱልጣንና የአካባቢው ንጉስ ሰሎሞን ለንግስት ሳባ በርስትነት የሰጣት ነው፤ ከዚያን ጊዜ ጀምሮ እስከ 16ኛው ክፍለ ዘመንም ኢትዮጵያውያን ሲያስተዳድሩት ነበር።ይህን ባለርስትነት ደግሞ ንግስት እሌኒ ጎሎጎታን ባሰራችበት ወቅት ማረጋገጧን ነው በእስራኤል የኢትዮጵያ ማኅበር የሚገልጸው።ነገር ግን በ17ኛው ክፍለ ዘመን በኢትዮጵያ በነበረው የዘመነ መሳፍንት መከፋፈል ግንኙነቱ በመቋረጡ ስፍራዎቹን ተነጥቀዋል።በ1770 ዓ.ም ደግሞ ትልቁን የዴር ሱልጣን ገዳም በግብጻውያን መነጠቃቸውን፣ ይህንንም በየወቅቱ ለሚመለከታቸው ነገስታትና መሪዎች ሲያመለክቱ መቆየታቸውን ነው ማህበሩ የሚገልጸው። ሆኖም ምላሽ አላገኙም።በዚህ ምክንያትም ኢትዮጵያውያን መነኮሳት በማይመች ሁኔታ ውስጥ ለመኖር እየተገደዱ ናቸው።"ዘመኑ በተራቀቀበትና ሁኔታዎች በተለወጡበት ወቅት መነኮሳቱ በጭቃ በተሰራ ቤት ለመኖር ተገደናል” በማለት ቢገልጹም መፍትሄ ያለማግኘታቸውን ነው ከጠቅላይ ሚኒስትር ኃያለማርያም ጋር በነበራቸው ውይይት የተናገሩት።ጠቅላይ ሚኒስትር ኃያለማርያምም የኢትዮጵያ ኦርቶዶክስ ተዋህዶ ቤተ ክርስቲያን የምታነሳውን ጥያቄ በተመለከተ ጠቅላይ ሚኒስትር ቤኒያሚን ኔታኒያሁ ኢትዮጵያን በጎበኙበት ወቅት እንዳነሱላቸውና ሊተገበሩ ስለሚችሉ ጉዳዮች ቃል እንደገቡላቸው አውስተዋል።በአሁኑ የስራ ጉብኝታቸው ቀደም ብለው የተነጋገሩባቸውና ቃል የገቡላቸው ጉዳዮች ምን ያህል ተፈጻሚ እንደሆኑ ጠቅላይ ሚኒስትሩን እንደሚጠይቁም ነው የገለፁት።ጠቅላይ ሚኒስትር ኃይለማርያም ከፕሬዝዳንት ሩቪ ሩቪሊን ጋር በነበራቸው ቆይታም ጉዳዩን አንስተው ተወያተዋል።ፕሬዚዳንቱም ከገዳሙ ጋር ተያይዞ የሚነሱ ችግሮች በቅርብ ቀን የሚፈቱበት መንገድ እንደሚኖር ነው ያመላከቱት።ጠቅላይ ሚኒስትር ኃይለማርያም የሚመሩት የልዑካን ቡድን በቦታው ተገኝቶ የቀሳውስትና መነኮሳቱን ችግሮችና ያሉበትን ሁኔታ ተመልክቷል-(ኢዜአ )።